A cikk emailben történő elküldéséhez kattintson ide , vagy másolja le és küldje el ezt a linket:

Jönnek a hazafias tornaórák

Még idén év végéig módosítani kell a testnevelésórák kerettantervét.

Még idén év végéig módosítani kell a testnevelésórák kerettantervét, hogy megjelenjen benne tantervi szinten a „hazafias és honvédelmi nevelés programja”. Ehhez kapcsolódóan megvalósíthatósági tanulmányt is ki kell dolgozni – derül ki a keddi Magyar Közlönyből. Nem oktatással kapcsolatos rendelkezésként jelent meg az intézkedés, hanem a védelmi felkészítés 2017. évre szóló feladattervében.

A projekt megvalósításáért az Emberi Erőforrások Minisztériumának (Emmi) vezetője, Balog Zoltán, illetve Simicskó István honvédelmi miniszter a felelős. Szintén szerepel a közlönyben, hogy az Emminek 8 millió forintot kell költenie a megvalósíthatósági tanulmány kidolgozására, a kerettantervhez kapcsolódó tananyagfejlesztésre, valamint a hazafias nevelés programjához kötődő nemzetközi kapcsolatok fejlesztésére. Hogy pontosan hogyan kell elképzelni a „hazafias és honvédelmi nevelést” a testnevelésórákon, arról hiába érdeklődtünk a honvédelmi tárcánál, lapzártánkig nem kaptunk választ.

Nem ez az első, a testnevelésórákat érintő kormányzati újítás. Mint májusban beszámoltunk róla, az iskolák bizonyos évfolyamain a gyerekek már nemcsak focival, hanem akár karatéval is kiválthatják a mindennapos testnevelést. Ezzel kapcsolatban az iskolákért felelős Klebelsberg Központ tankerületi központjai felmérést is végeztek az intézményekben, hogy megfelelők-e a küzdősportgyakorláshoz a feltételek, például van-e elég tatami.

A központ – miután a kormány a sportlövészet iskolai bevezetését is tervezi – nemrégiben arra is kíváncsi volt, van-e olyan udvarrésze az intézményeknek, ahol adott esetben ki lehet alakítani lőteret. Egyébként a sportlövészet esetleges bevezetésén sokan megütköztek, ám a fenntartó szerint az biztonságos, olimpiai sportág, annak semmi köze az agresszióhoz, erőszakhoz.